
1. Ընթացիկ իրավիճակը և իրավական ակտի ընդունման անհրաժեշտությունը.
Կառավարության 2024 թվականի հունիսի 6-ի N 852-Ն որոշմամբ Սյունիքի մարզի Կապան համայնքի Կապան քաղաքի ֆուտբոլի մարզահամալիրի նկատմամբ ճանաչվել է հանրության գերակա շահ։ Որոշման նպատակն էր Սյունիքի մարզկենտրոնում ստեղծել միջազգային չափանիշներին համապատասխանող սպորտային համալիր, նպաստել հանրության լայն շրջանակների՝ ֆիզիկական կուլտուրայի և սպորտի ոլորտում ներգրավվածության ընդլայնմանը։
Որոշմամբ գույքը ձեռք բերող է ճանաչվել Հայաստանի Հանրապետությունը, որի անունից հանդես է եկել Սյունիքի մարզպետը, իսկ գույքի օտարման գործընթացն սկսելու վերջնական ժամկետ սահմանվել է 2024 թվականի հոկտեմբերի 1-ը: Այդուհանդերձ, նշված ժամկետում սեփականության օտարման գործընթացը չի ավարտվել, և համապատասխան գույքի նկատմամբ Հայաստանի Հանրապետության սեփականության իրավունքը չի գրանցվել։
2026 թվականին ընդունվել է ««Հանրության գերակա շահերի ապահովման նպատակով սեփականության օտարման մասին» օրենքում փոփոխություններ և լրացումներ կատարելու մասին» 2026 թվականի փետրվարի 11-ի ՀՕ-28-Ն օրենքը (այսուհետ՝ Օրենք), որով էականորեն վերանայվել են հանրության գերակա շահերի ապահովման նպատակով սեփականության օտարման կարգավորումները: Մասնավորապես, հստակեցվել են օտարման նպատակը հանրության գերակա շահ ճանաչելու պայմաններն ու ընթացակարգերը, կատարելագործվել են օտարվող սեփականության նկարագրության, գնահատման, փոխհատուցման և սեփականության իրավունքի փոխանցման մեխանիզմները, ինչպես նաև ընդլայնվել են սեփականատերերի և գույքային իրավունքներ ունեցող անձանց իրավական պաշտպանության, լրացուցիչ փոխհատուցման և սոցիալական աջակցության երաշխիքները։
Օրենքի եզրափակիչ մասն ու անցումային դրույթները նախատեսված են 15-րդ հոդվածով, որի 2-րդ մասը պարունակում է դրույթ այն գույքերի մասով, որոնց նկատմամբ Օրենքն ուժի մեջ մտնելու օրվա դրությամբ ձեռքբերողի սեփականության իրավունքը դեռևս գրանցված չի եղել և նույն օրվանից սկսած՝ վեց ամսվա ընթացքում չի գրանցվել։ Այս դեպքերի համար Օրենքը նախատեսում է Կառավարության որոշումն ամբողջությամբ կամ մասնակի` տվյալ գույքերի մասով ուժը կորցրած ճանաչելու, ինչպես նաև նոր որոշմամբ տվյալ գույքերի առնչությամբ կրկին հանրության գերակա շահ ճանաչելու հնարավորություն:
Անցումային այս դրույթի նպատակն է ապահովել օրենքով նախատեսված բարելավող նորմերի կիրառումն այն իրավահարաբերությունների նկատմամբ, որոնք Օրենքն ուժի մեջ մտնելու պահին ավարտված չեն: Այս դեպքերի համար կիրառվում է կրկին հանրության գերակա շահ ճանաչելու գործիքակազմը, ինչը նոր՝ Օրենքից հետո ընդունված որոշման առկայության պայմաններում հնարավորություն է տալիս կիրառել օրենքով նախատեսված՝ սեփականության գնահատման նոր մեթոդաբանությունը, վերանայել փոխհատուցման չափերը, ինչպես նաև սեփականատիրոջ համար երաշխավորել առավել բարենպաստ իրավական երաշխիքներ։ Այսինքն՝ անցումային այս դրույթն առավալեապես ուղղված է ձեռքբերողի և սեփականատերերի իրավունքների հավասարակշռմանը։
Տվյալ դեպքում, Օրենքն ուժի մեջ է մտել 2026 թվականի փետրվարի 18-ին, որպիսի օրվա դրությամբ Կառավարության 2024 թվականի հունիսի 6-ի N 852-Ն որոշմամբ գերակա շահ ճանաչված գույքերի նկատմամբ Հայաստանի Հանրապետության սեփականության իրավունքը գրանցված չի եղել, և դրանից հետո՝ վեց ամսվա ընթացքում նույնպես չի գրանցվել:
Մինչդեռ, արդիական է Կապան քաղաքում ժամանակակից և միջազգային մրցումային չափանիշներին համապատասխանող ֆուտբոլային մարզադաշտ, ժամանակակից ֆուտբոլային ենթակառուցվածք ստեղծելու նպատակը, որը մի կողմից միտված է ֆուտբոլի զարգացմանը, միջազգային և հանրապետական մարզական միջոցառումների անցկացմանը, բնակչության ֆիզիկական ակտիվության բարձրացմանն ու առողջ ապրելակերպի խթանմանը, մյուս կողմից՝ Սյունիքի մարզի սոցիալ-տնտեսական և զբոսաշրջային ներուժի զարգացմանը:
Հարկ է նշել, որ ֆիզիկական ակտիվությունը, առողջ ապրելակերպը ազգային կենսակերպ դարձնելը և ֆիզիկական կուլտուրայի ու սպորտի բնագավառը միջազգայնացնելը Ֆիզիկական կուլտուրայի և սպորտի ոլորտների 2024-2030 թվականների զարգացման ռազմավարության կարևորագույն ուղղություններից են, որոնք ենթադրում են Հայաստանի Հանրապետությունում միջազգային չափանիշներին համապատասխան ֆուտբոլային մարզադաշտերի առկայության ապահովմանն ուղղված միջոցառումների իրականացումը:
Հետևաբար, սպորտի շարունակական զարգացումն ապահովելու ռազմավարական կարևորությամբ պայմանավորված՝ առաջացել է Օրենքի անցումային դրույթների կիրառմամբ Կառավարության 2024 թվականի հունիսի 6-ի N 852-Ն որոշումն ուժը կորցրած ճանաչելու և Սյունիքի մարզի Կապան համայնքի Կապան քաղաքում գտնվող հողամասի նկատմամբ կրկին հանրության գերակա շահ ճանաչելու անհրաժեշտություն: Նոր իրավական ակտի ընդունումը հնարավորություն կտա սեփականության օտարման գործընթացի նկատմամբ կիրառել գործող՝ առավել բարենպաստ կարգավորումները, վերսկսել օտարման գործընթացն ու սահմանել գերակա շահ համարվող նպատակի իրականացման նոր վերջնաժամկետներ։

2. Առաջարկվող կարգավորման բնույթը.
Հիմք ընդունելով Օրենքի 15-րդ հոդվածի 2-րդ մասը՝ առաջարկվում է Կառավարության 2024 թվականի հունիսի 6-ի N 852-Ն որոշումն ուժը կորցրած ճանաչել և Սյունիքի մարզի Կապան համայնքի Կապան քաղաքում գտնվող հողամասի նկատմամբ կրկին ճանաչել հանրության գերակա շահ:
Ի կատարումն «Հանրության գերակա շահերի ապահովման նպատակով սեփականության օտարման մասին» օրենքի 7-րդ հոդվածի 1-ին և 2-րդ մասերի՝ հանրության գերակա շահ ճանաչելու մասին Կառավարության որոշման նախագծով հիմնավորվել է օտարման նպատակը հանրության գերակա շահ ճանաչելու՝ օրենքով սահմանված պայմանների միաժամանակյա առկայությունը, ներկայացվել են հիմնավորումներ այն մասին, որ օտարման նպատակը գերակայում է օտարվող սեփականության սեփականատիրոջ շահերի նկատմամբ։
Միաժամանակ, նախատեսվել է սեփականության օտարման գործընթացն սկսելու նոր ժամկետ, սահմանվել են օտարման նպատակի իրագործումն սկսելու և ավարտելու վերջնական ժամկետներ, որոնք ողջամտորեն բավարար են «Հանրության գերակա շահերի ապահովման նպատակով սեփականության օտարման մասին» օրենքի 4-րդ հոդվածի 2-րդ մասի «ե» կետով նախատեսված նպատակի իրագործման համար:

3. Ակնկալվող արդյունքը.
Նախագծի ընդունմամբ ակնկալվում է գործող օրենսդրությանը համապատասխան` Սյունիքի մարզի Կապան համայնքի Կապան քաղաքում գտնվող հողամասը կրկին ճանաչել հանրության գերակա շահ: Արդյունքում, կստեղծվեն իրավական հիմքեր՝ սեփականության օտարման գործընթացը վերսկսելու, օտարվող սեփականության գնահատումը և փոխհատուցումն օրենքով սահմանված նոր կարգավորումներին համապատասխան իրականացնելու, ինչպես նաև սեփականատերերի և գույքային իրավունքներ ունեցող անձանց իրավունքների ու օրինական շահերի պատշաճ պաշտպանությունն ապահովելու համար։
Նախագծի ընդունումը հնարավորություն կտա իրականացնել Կապանի ֆուտբոլային մարզադաշտի համալիր վերակառուցումն ու արդիականացումը՝ այն համապատասխանեցնելով ժամանակակից տեխնիկական, անվտանգության, մատչելիության և միջազգային մրցումային պահանջներին։ Արդյունքում, կստեղծվեն անհրաժեշտ պայմաններ մանկապատանեկան, սիրողական և պրոֆեսիոնալ ֆուտբոլի զարգացման, մարզիկների պատրաստման, հանրապետական և միջազգային մրցաշարերի, ինչպես նաև զանգվածային մարզական և մշակութային միջոցառումների կազմակերպման համար, որն էլ կնպաստի բնակչության ֆիզիկական ակտիվության բարձրացմանը, առողջ ապրելակերպի տարածմանը և մարզական կյանքում երեխաների ու երիտասարդների ներգրավմանը:
Միաժամանակ, Նախագիծն ունի սոցիալ-տնտեսական նշանակություն, քանի որ միտված է նաև Սյունիքի մարզի մարզական և զբոսաշրջային գրավչության բարձրացմանը, մարզական միջոցառումների հետ կապված ծառայությունների զարգացմանն ու տեղական տնտեսության ակտիվացմանը:

4. Նախագծերի ընդունման կապակցությամբ այլ նորմատիվ իրավական ակտերի ընդունման անհրաժեշտությունը, ինչպես նաև լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները.

	ՀՀ ԿԳՄՍ նախարարության կողմից գումար կնախատեսվի համայնքներում կառուցվող մարզական ենթակառուցվածքների համար հողատարածքների ձեռքբերման միջոցառման  շրջանակում՝ նախարարության ընդհանուր հատկացումների հաշվին, իսկ վերջինիս կառուցման, հետագա շահագործման և պահպանման համար պահանջվող ֆինանսական միջոցները հետագայում կքննարկվի, այդ թվում դիտարկելով պետություն-մասնավոր համագործակցության շրջանակում:

5. Կապը ռազմավարական փաստաթղթերի հետ.
Նախագիծը բխում է Կառավարության 2021 թվականի նոյեմբերի 18-ի «Հայաստանի Հանրապետության Կառավարության 2021-2026 թվականների գործունեության միջոցառումների ծրագիրը հաստատելու մասին» թիվ 1902-Լ որոշումից, մասնավորապես՝ դրանով հաստատված Հավելված 1-ի Կրթության, գիտության, մշակույթի և սպորտի նախարարության 50-րդ կետով նախատեսված միջոցառումից` պայմանավորված բնակչության տարբեր տարիքային խմբերի համար զանգվածային սպորտի տարածման և առողջ ապրելակերպի քարոզմանն ուղղված ծրագրերի իրականացման անընդհատության ապահովման անհրաժեշտությամբ, ինչպես նաև Ֆիզիկական կուլտուրայի և սպորտի ոլորտների 2024-2030թթ. զարգացման ռազմավարության` ֆիզիկական ակտիվությունը և առողջ ապրելակերպը ազգային կենսակերպ դարձնելու, ֆիզիկական կուլտուրայի և սպորտի բնագավառը միջազգայնացնելու ուղղություններից, որոնք ներառում են բոլոր քաղաքային բնակավայրերում առողջ ապրելակերպի ենթակառուցվածքներ ունենալու, ներառյալ` Հայաստանի Հանրապետությունում միջազգային չափանիշներին համապատասխան ֆուտբոլային մարզադաշտերի առկայության ապահովմանն ուղղված միջոցառումների իրականացումը:

6. Նախագծերի մշակման գործընթացում ներգրավված մարմինները կամ անձինք.
Նախագիծը մշակվել է Կրթության, գիտության, մշակույթի և սպորտի նախարարության կողմից:

